Ilmastonmuutoksen ennustetaan lisäävän sään ääri-ilmiöitä. Onko nyt meneillään sään ääri-ilmiö, Ilmatieteen laitoksen dosentti Hilppa Gregow?

”Kyllä, helle on ääri-ilmiö. Varsinkin nyt, kun ollaan tällaisissa yli 30 asteen lukemissa, ollaan selvästi äärevällä, eli voimakkaasti tavallisesta poikkeavalla puolella.”

”Vastaavia huippuhelteisiä kesiä on ollut vuosina 2014, 2010 ja 2003, mutta näitä ennen edellinen pitkä hellejakso oli vuonna 1972. Silloin yli 30 asteen hellejakso kesti pisimmillään 10 päivää.”

Mitä ilmastosta voidaan päätellä sään perusteella?

”Yksittäisten lukemien ja tapausten perusteella ei voi tehdä päätelmiä. Voimme laskea pitkistä ajanjaksoista tilastollisia arvoja, ja niistä puhutaan, kun puhutaan ilmastosta.”

Johtuvatko hellekesät ilmastonmuutoksesta?

”Ilmaston lämpenemistä on vaikeampi nähdä kesistä kuin talvista, mutta äärimmäiset helteet ja niiden pitkäkestoisuus kytkeytyvät ilmastonmuutokseen.”

”20 viime vuoden aikana yli 30 asteen lukemat ja pitkät hellejaksot ovat selvästi olleet linjassa sen kanssa, miten ilmasto on lämmennyt. Tämän kesän hellettä selittävät sekä luonnollinen vaihtelu että ilmastonmuutos.”

Ovatko helteet enää poikkeuksellisia, vai onko pitkistä kuumista jaksoista tulossa tavallisia?

”Näyttää siltä, että joka vuosi saadaan maailmanlaajuisesti jokin uusi lämpimyysennätys. Kyllä globaalissa kuvassa on uusi normaali, että ennätyksiä rikotaan. Se menee yksi yhteen sen kanssa, miten ilmaston muuttumista on ennustettu. Tätä olemme pelänneet, ja nyt tätä eletään.”

Millaisia ovat talvien äärisäät?

”Edelleen on kireitä pakkasia, mutta ne harvinaistuvat ilmastonmuutoksen edetessä. Yksi tulevaisuuden hankaluus ovat raskaat lumikuormat. Nolla-asteen yli ja ali mennään, ja vesisadepäiviä voi seurata hyvinkin hankala liukkaus. Myrskyt ovat jo äärevöityneet Euroopassa. Jonain päivänä Suomeenkin voi iskeä hyvin voimakas myrsky. Siitä on saatu viime vuosina jo esimakua.”

Ovatko säät muuttuneet ilmastonmuutosennusteiden mukaisesti?

”Valitettavasti ovat. Näemme lämpösarjoista, että nyt toteutuu se, mitä on jo kauan sitten laskettu. Ilmastojärjestelmä ja meret ovat alkaneet käyttäytyä samansuuntaisesti kuin malleilla on arvioitu.”

Millaisia säitä meillä on tulevaisuudessa?

”Sää muuttuu entistä vaikeammin ennustettavaksi. Hellejaksoista tulee pidempiä, tukalampia ja niitä tulee useammin. Jopa siedettävän ilmaston lämpenemisen puitteissa pitkäkestoisia helteitä on entistä enemmän. Äärisäitä ei tule joka vuosi, sekin kuuluu asiaan. Yhteiskunnassa pitäisi kuitenkin kiireesti alkaa varautua siihen, että ihmisten tulevaisuus pystytään turvaamaan.”